જ્યારે પણ માણસ ઘર, દુકાન કે ઑફિસ જેવી પ્રૉપર્ટી ખરીદવાનું નક્કી કરે ત્યારે પહેલું કામ એ પ્રૉપર્ટી બાંધનાર કે ડેવલપ કરનારે એની તમામ કાનૂની મંજૂરીઓ મેળવી લીધી છે કે નહીં, એની જમીનનું ટાઇટલ ક્લિયર છે કે નહીં ત્યાંથી લઈ વિવિધ સરકારી ક્લિયરન્સ મેળવાયાની ખાતરી કરી લેવી પડે છે. અન્યથા એ પ્રોજેક્ટ કાનૂની ગૂંચમાં ફસાઈને એનું બાંધકામ વચ્ચેથી અટકી જતું હોય છે અથવા તોડી પડાતું કે રદ કરાતું હોય છે જે ગ્રાહકો માટે ભારે જોખમી બની રહે છે. અહીં એ નોંધવું મહત્વનું છે કે બિલ્ડરો-ડેવલપરોએ તેમના પ્રોજેક્ટ માટે અનેક પ્રકારની મંજૂરીઓ મેળવવાની હોય છે. જોકે આ સૌથી મહત્વની બાબત વિશે મોટા ભાગે ગ્રાહકો અજાણ રહેતા હોય છે, પરંતુ ગ્રાહકોએ બિલ્ડર-ડેવલપરની વાતો પર વિશ્વાસ રાખીને ચાલવું પડે છે. અમુક દસ્તાવેજો જોવા મળે છે, એમ છતાં કેટલીક બાબતો અધ્ધર કે અધૂરી હોવાની સંભાવના ઊભી હોય છે. પ્રૉપર્ટીના મામલામાં આવી અનેક શંકા કે ભય ગ્રાહકોના મગજમાં કાયમ રહેતા હોય છે જેને લીધે હજી પણ લોકો બાંધકામ હેઠળની પ્રૉપર્ટીમાં જગ્યા લખાવતાં ડર અનુભવે છે અને એનાથી મહદંશે દૂર રહે છે. આ સમસ્યાનો હવે એકઝાટકે અંત આવે એવી તૈયારી થઈ રહી છે. કેન્દ્ર સરકાર બિલ્ડરો માટે ફાસ્ટ ટ્રૅક અપ્રૂવલ સિસ્ટમ શરૂ કરવાનું આયોજન કરી રહી છે એટલું જ નહીં, સરકાર આ તમામ અપ્રૂવલની માહિતી ઑનલાઇન ધોરણે ગ્રાહકો જોઈ શકે એવી સવલત પણ ઊભી કરી રહી છે. આમ એક તરફ સરકાર બિલ્ડર-ડેવલપરના હિતમાં વિવિધ મંજૂરીઓ ઝડપી બનાવવાની અને બીજી તરફ આ મંજૂરીઓની માહિતી ગ્રાહકો પણ મેળવી શકે એવી વ્યવસ્થા ગોઠવીને રિયલ એસ્ટેટ ક્ષેત્રે મહત્વનાં પગલાં ભરી રહી હોવાની માહિતી મળી છે.